b"\n_START_ARTICLE_\nCan Bof\xc3\xad de la Torre\n_START_SECTION_\nDescripci\xc3\xb3\n_START_PARAGRAPH_\nEl mas Bof\xc3\xad \xc3\xa9s un edifici situat sobre un pendent orientat a nord-oest. Es tracta d'un cos cobert a dues aig\xc3\xbces, allargat paral\xc2\xb7lelament a les l\xc3\xadnies de nivell i orientat de sud-oest a nord-est. A l'angle nord-est/sud-est hi ha encastada la torre de planta quadrada, que sobresurt per damunt de l'edifici; est\xc3\xa0 coberta a quatre aig\xc3\xbces i presenta obertures en forma d'espitllera. Al sud-oest hi ha el pati per on s'accedeix al casal. L'entrada al pati es fa travessant un portal cobert amb una cornisa triangular d'aspecte abarrocat, sota la que hi ha una forn\xc3\xadcula amb una escultura de Sant Narc\xc3\xads, envoltada per un pany de rajoles vidriades col\xc2\xb7locades de manera rombo\xc3\xafdal, de color blanc i blau, sota la imatge s'obre una porta formada per un arc el\xc2\xb7l\xc3\xadptic de pedra. Destaca la finestra ogival de la fa\xc3\xa7ana nord-oest.\n_START_SECTION_\nHist\xc3\xb2ria\n_START_PARAGRAPH_\nEs troba esmentada l'any 1320, segons la dada recollida per Mn. Constant. La estructura de l'est\xc3\xa0tua de Sant Narc\xc3\xads i del portal s\xc3\xb3n del segle XVIII, d'estil abarrocat. Segons la tradici\xc3\xb3 de la casa, l'edifici va pert\xc3\xa0nyer a la confraria de Sant Narc\xc3\xads de Girona. La torre ha estat reparada. Les rajoles de l'entrada varen ser substitu\xc3\xafdes al segle XX."